FI Euroopan unionin virallinen lehti C 129/26

Kanne 28.2.2013 — Hitachi Chemical Europe ym. v. ECHA

(Asia T-135/13)

2013/C 129/51

Oikeudenkäyntikieli: englanti

Asianosaiset

Kantajat: Hitachi Chemical Europe GmbH (Düsseldorf, Saksa), Polynt SpA (Scanzorosciate, Italia) ja Sitre Srl (Milano, Italia) (edustajat: asianajajat K. Van Maldegem ja C. Mereu)

Vastaaja: Euroopan kemikaalivirasto (ECHA)

Vaatimukset

Kantaja vaatii unionin yleistä tuomioistuinta

— ottamaan kanteen tutkittavaksi ja toteamaan sen perustelluksi

— kumoamaan ECHA:n päätöksen ED/169/2012, joka koskee heksahydrometyyliftaalianhydridin, heksahydro-4-metyyliftaalianhydridin, heksahydro-1-metyyliftaalianhydridin ja heksahydro-3-metyyliftaalianhydridin (joista yhdessä käytetään lyhennettä MHHPA) sisällyttämistä asetuksen (EY) N:o 1907/2006 (REACH) (1) 57 artiklan f alakohdassa tarkoitetut perusteet täyttäviin aineisiin kyseisen asetuksen 59 artiklan mukaisesti, siltä osin kuin se koskee MHHPA:ta ja sen monomeereja, ja

— velvoittamaan vastaajaan korvaamaan oikeudenkäyntikulut.

Oikeudelliset perusteet ja pääasialliset perustelut

Kanteensa tueksi kantaja vetoaa kolmeen kanneperusteeseen.

1) Ensimmäinen kanneperuste, jonka mukaan on tehty ilmeinen arviointivirhe tai ilmeinen oikeudellinen virhe: (i) REACH-asetuksen 57 artiklan f alakohta ei koske hengitysteitä herkistäviä aineita ja (ii) ECHA ei ole esittänyt riittäviä perusteita ja todisteita osoittaakseen, että MHHPA olisi karsinogeenisten, mutageenisten tai lisääntymismyrkyllisten aineiden (CMR) kategoriaan 1 kuuluvia aineita ”vastaavalla tavalla huolta aiheuttava” aine, koska — CMR-aineilla on peruuttamattomia vaikutuksia, kun taas MHHPA:n hengitysteitä herkistävät vaikutukset eivät ole peruuttamattomia — työntekijät ja kuluttajat eivät altistu MHHPA:lle — MHHPA:n arviointi perustuu vanhoihin ja vanhentuneisiin tietoihin ja — arviointi perustuu pääasiallisesti sellaiseen samankaltaisuuden vertailuun erään toisen aineen kanssa, joka on tieteellisesti kyseenalainen ja joka osoittaa, miten heikkoja ja rajallisia tietoja käytettiin MHHPA:n arvioinnissa.

2) Toinen kanneperuste, jonka mukaan puolustautumisoikeuksia on loukattu, koska kantajat eivät voineet puolustautua täysimääräisesti sen vuoksi, ettei ollut objektiivisia perusteita sen arvioimiseksi, onko aine REACH-asetuksen 57 artiklan f alakohdan mukaan vastaavalla tavalla huolta aiheuttava aine, erityisesti kun on kyse MHHPA:n kaltaisista hengitysteitä herkistävistä aiheista, ja koska ECHA ei ottanut huomioon kaikkia tietoja, jotka olivat käytettävissä tai joita teollisuus toimitti kommenttien esittämistä varten varattuna aikana.

3) Kolmas kanneperuste, jonka mukaan suhteellisuusperiaatetta on loukattu, koska ECHA:n valittavissa oli useita eri toimenpiteitä MHHPA:han nähden, ja kun se tunnisti MHHPA:n erityistä huolta aiheuttavaksi aineeksi, se aiheutti kantajille haittoja, jotka ovat suhteettomia tavoiteltuihin päämääriin nähden.

(1) Kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta 18.12.2006 annettu Euroopan parlamentin ja neuvoston asetus (EY) N:o 1907/2006 (EUVL L 396, s. 1).